જહાજ ગામની સીમમાં રહેતી આરતીબેન રામાભાઈ પરમાર નામની છઠ્ઠા ધોરણમાં ભણતી બાળા છેલ્લાં કેટલાક સમયથી કીડનીની બિમારીથી પીડાતી હતી. અગાઉના ધોરણમાં ખૂબ જ હોંશિયાર અને પ્રથમ નંબર આવતી હતી. જેથી જહાજ પ્રાથમિક શાળાના આચાર્ય ભૂપેન્દ્રભાઇ પટેલ તથા વર્ગ શિક્ષિકાઓ સોનલબેન પટેલ અને કાજલબેન સોલંકી તેને પ્રોત્સાહન પણ આપતા હતા. પરંતુ ૮૦ ટકા જેટલી કીડની ડેમેજ થતાં આરતીનું શરીર પણ ફૂલી ગયું હતું અને તેની હાલત ગંભીર બની જવા પામી હતી. જેથી આ શ્રમજીવી પરિવાર મુશ્કેલીમાં મૂકાઇ ગયો હતો. આ પરિવારની ચોથા નંબરની પુત્રી હતી. જેથી તેના ઘરની મુલાકાત લઇ આચાર્ય ભૂપેન્દ્રભાઇ જાતે જ પોતાની ગાડીમાં સારવાર માટે અમદાવાદની સિવિલ હોસ્પિટલમાં લઇ ગયા અને તેને દાખલ કરાવી.